ముత్తయ్య మురళీధరన్

1972, ఏప్రిల్ 17న జన్మించిన **ముత్తయ్య మురళీధరన్** శ్రీలంకకు చెందిన ప్రముఖ క్రికెట్ బౌలర్. 2007, డిసెంబర్ 4న టెస్ట్ క్రికెట్‌లో అత్యధిక వికెట్లు సాధించి ప్రపంచ రికార్డు సృష్టించాడు. ఇంగ్లాండుతో కాండీలో జరిగిన టెస్టు మ్యాచ్‌లో కాలింగ్‌వుడ్ ను తన స్పిన్ బౌలింగ్‌తో ఔట్ చేసి తన టెస్ట్ జీవితంలో 709వ వికెట్టు సాధించి ఇంతకు క్రితం ఆస్ట్రేలియాకు చెందిన షేన్ వార్న్ సృష్టించిన రికార్డును అధిగమించాడు.  షేన్‌వార్న్  145 టెస్టులు ఆడి నెలకొల్పిన రికార్డును మరళీధరన్ కేవలం 116వ టెస్టులోనే అధిగమించాడు. 2004లోనే మరళీధరన్ అత్యధిక టెస్ట్ వికెట్ల రికార్డును సృష్టించిననూ ఆ వెంటనే షేన్‌వార్న్ అధిగమించాడు. చాలా కాలంపాటు ఈ రికార్డు వీరిద్దరి మధ్య చేతులు మారింది. షేర్‌వార్న్ క్రికెట్ నుంచి రిటైర్ కావడంతో ఇక మరళీధరన్‌కు తిరుగులేకపోయింది. వన్డే క్రికెట్‌లో కూడా అత్యధిక వికెట్ల రేసులో మరళీధరన్ రెండో స్థానంలో కొనసాగుతున్నాడు. 2002లో మరళీధరన్ గణాంకపరంగా క్రికెట్ బౌలర్లలో సుప్రసిద్ధుడిగా విజ్డెన్ క్రికెటర్స్ యొక్క అల్మానాక్ ద్వారా గుర్తింపు పొందినాడు . ప్రపంచంలోనే అత్యుత్తమ బౌలర్‌గా గుర్తింపు పొందిననూ అతని క్రీడాజీవితంలో ఎన్నెన్నో ఆటుపోట్లు. బౌలింగ్ శైలిపై పలు మార్లు విమర్శలు ఎదుర్కొన్నాడు. అంతేకాదు అతను జింబాబ్వే, బంగ్లాదేశ్లపై మాత్రమే ఎక్కువ వికెట్లు సాధించాడని, ఆస్ట్రేలియా, భారత్‌లపై రికార్డు అంతంత మాత్రమేనని విమర్శకుల వాదన. ఏమైననూ క్రీడాప్రపంచం దృష్టిలో అతను గొప్ప బౌలరే.

## క్రీడా జీవితం
1992లో అంతర్జాతీయ క్రికెట్లో ప్రవేశించిన మురళీధరన్ టెస్టులు, వన్డే క్రికెట్ లలో కల్పి 1000 వికెట్లకు పైగా సాధించి ఈ ఘనత పొందిన తొలి బౌలర్ గా అవతరించాడు. 200 కి పైగా వికెటను సాధించిన బౌలర్ల గణాంకాలు చూస్తే ప్రతి టెస్ట్ మ్యాచ్ కు అత్యధిక సరాసరి వికెట్లు (6.2) తీసుకున్న బౌలర్‌గా మురళీధరన్ ప్రథమ స్థానంలో నిలుస్తారు. టెస్ట్ క్రికెట్ లో అత్యధిక వికెటులు సాధించిన బౌలర్‌గా రికార్డు స్థాపించడం మురళీధరన్ కు ఇది తొలిసారి కాదు. ఇంతకు పూర్వమే 2004 మేలో 519 టెస్ట్ వికెట్లు సాధించి వెస్ట్‌ ఇండీస్ బౌలర్ కోర్ట్నీవాల్ష్ సృష్టించిన రికార్డును అధికమించాడు. 2004 చివరి నాటికి షేర్‌వార్న్ీధికమించే వరకు ఇతనిదే రికార్డు. ఇన్నాళ్ళు వార్న్ రికార్డును అధికమించేందుకు ఎన్ని ప్రయత్నాలు చేసినా ఆ స్పిన్ మాంత్రికుడు పట్టువదలేడు. చివరికి వార్న్ రిటైర్ కావడంతో మరళీధరన్ కు అవకాశం లభించింది. అయితే తన రికార్డును మరలి అధికమిస్తాడని వార్న్ ఎప్పుడొ జోస్యం చెప్పాడు. తను రిటైర్ కావడాన్కి ముందే అంతర్జాతీయ క్రికెట్ లో మరళి 1000 వికెట్లు సాధిస్తాడని కూడా వార్న్ జోస్యం చెప్పాడు. ఈ విషయంలో మాజీ ప్రపంచ రికార్డు స్థాపకుడు కోర్ట్నీవాల్ష్ కూడా మరళీధరన్ వికెట్ల ఆకలితో ఉన్నాడని త్వరలోనే ఈ రికార్డుకు చేరువ అవుతాడని చెప్పినాడు. మురళీధరన్ స్వయంగా ఈ మైలురాయిని చేరుకోవడం సుసాధ్యమేనని ఊహించాడు.

## వ్యక్తిగత జీవితం
భారతీయ సంతతికి చెందిన, శ్రీలంక తమిళుడైన మురళీధరన్ 2005 మార్చి 21 న తమిళ అమ్మాయి మదిమలార్ ను వివాహం చేసుకున్నాడు . 2006 జనవరిలో మొదటి సంతానం నరేన్ జన్మించాడు . క్రికెట్ అంటే ఏమిటో తెలియని మదిమలర్ మురళీధరన్ ను తొలి చూపులోనే క్లీన్‌బౌల్డ్ చేసింది.. ఎంబిఏ గోల్డ్ మెడలిస్ట్ అయిన మదిమలార్ కు ఈ సంబంధం కుదిర్చింది తమిళ నటుడు చంద్రశేఖర్.

## టెస్ట్ క్రికెట్ లో మైలురాళ్ళు
* 1 వ వికెట్: క్రూయిగ్ మెక్ డెర్మెట్ (ఆస్ట్రేలియా) 
* 50 వ వికెట్: నవజ్యోత్ సింగ్ సిద్ధూ (భారత్) 
* 100 వ వికెట్: స్టీఫెన్ ఫ్లెమింగ్ (న్యూజీలాండ్ 
* 150 వ వికెట్ : గుయ్ విట్టాల్ (జింబాబ్వే) 
* 200 వ వికెట్: బెన్ హోలోయాక్ (ఇంగ్లాండు) 
* 250 వ వికెట్ : నవెద్ ఆష్రఫ్ (పాకిస్తాన్) 
* 300 వ వికెట్ : షాన్ పొలాక్ (దక్షిణాఫ్రికా) 
* 350 వ వికెట్ : మహమ్మద్ షరీఫ్ (బంగ్లాదేశ్) 
* 400 వ వికెట్ : హెన్రీ ఒలాంగో (జింబాబ్వే)
* 450 వ వికెట్: డారిల్ టఫీ (న్యూజీలాండ్) 
* 500 వ వికెట్: మైకేల్ కాస్ప్రోవిజ్ (ఆశ్ట్రేలియా) 
* 550 వ వికెట్: ఖలెద్ మషుద్ (బంగ్లాదేశ్) 
* 600 వ వికెట్: ఖలెద్ మషుద్ (బంగ్లాదేశ్) 
* 650 వ వికెట్: మఖాయ ఎన్తిని (దక్షిణాఫ్రికా) 
* 700 వ వికెట్: సయ్యద్ రస్సెల్ (బంగ్లాదేశ్) 
* 709 వ వికెట్: పాల్ కాలింగ్‌వుడ్ (ఇంగ్లాండు)
## ప్రపంచ రికార్డులు
* టెస్ట్ క్రికెట్ లో అత్యధిక వికెట్లు (2007 డిసెంబర్ 3 నాటికి 710 వికెట్లు) 
* అంతర్జాతీయ క్రికెట్ లో (టెస్టులు, వన్డేలు కల్పి) అత్యధికవికెట్లు (2007 డిసెంబర్ 3 నాటికి 1165 వికెట్లు) 
* ఒకే టెస్టు ఇన్నింగ్సులో 5 వికెట్లను అత్యధిక సార్లు పడగొట్టడం (61 పర్యాయాలు) 
* ఒకే టెస్టులో 10 వికెట్లను అత్యధిక సార్లు తీసుకోవడం (20 సార్లు) 
* తక్కువ టెస్టులలో (అత్యంత వేగంగా) 350 వికెట్లు,  400,  450,  500,  550,  600,  650 and 700 .
* వరుసగా 4 టెస్టులలో 10 వికెట చొప్పున సాధించిన ఏకైక బౌలర్ (ఈ ఘనతను 2 సార్లు సాధించాడు) 
* టెస్ట్ క్రికెట్ ఆడే అన్ని దేశాలపై 50 కి పైగా వికెట్లు సాధించిన ఏకైక బౌలర్ 
* టెస్ట్ ఇన్నింగ్స్ లో 9 వికెట్లను 2 సార్లు సాధించిన రెండో బౌలర్ (మొదటి బౌలర్ జిమ్‌లేకర్)
* అత్యధిక దేశాలపై ఇన్నింగ్సులో 7 వికెట్లను సాధించడం (5 దేశాలపై) 
* బౌల్డ్ ద్వారా అత్యధిక వికెటను సాధించడం (153 వికెట్లు,  స్టంప్డ్ (37, , క్యాచ్ & బౌల్డ్ (30 సార్లు).
* అత్యంత సఫలమైన బౌలర్/ఫీల్డర్ (అతని బౌలింగ్ లో మహెలా జయవర్థనే 62 సార్లు క్యాచ్ పట్టాడు) 
* అత్యధిక సార్లు మ్యాన్ ఆఫ్ ది సీరీస్ అవార్డులు (11 సార్లు) 

## ఇవికూడా చూడండి

* తమిళ యూనియన్ క్రికెట్ అండ్ అథ్లెటిక్ క్లబ్

## మూలాలు


## బయటి లింకులు
* Muralitharan.com 
* CricInfo Player Profile: Muttiah Muralitharan
* Muttiah Muralitharan International Fan Club
* Murali Tracker
* Muralitharan.cricket-records.com 
* Murali's throwing controversy was resolved at the Hong Kong University of Science and Technology
* TimeLine: Muttiah Muralitharan http://content-usa.cricinfo.com/slveng/content/story/323183.html

వర్గం:1972 జననాలు
వర్గం:శ్రీలంక క్రీడాకారులు
వర్గం:శ్రీలంక క్రికెట్ క్రీడాకారులు
వర్గం:శ్రీలంక టెస్ట్ క్రికెట్ క్రీడాకారులు
వర్గం:శ్రీలంక వన్డే క్రికెట్ క్రీడాకారులు
వర్గం:జీవిస్తున్న ప్రజలు